Prečišćeni tekst Odluke o stipendiranju studenata obuhvata sljedeće propise:
1. Odluka o stipendiranju studenata ("Službeni list Crne Gore - opštinski propisi", br. 010/12 od 30.03.2012),
2. Odluka o izmjeni i dopuni Odluke o stipendiranju studenata ("Službeni list Crne Gore - opštinski propisi", br. 003/13 od 16.01.2013),
3. Odluka o izmjeni i dopuni Odluke o stipendiranju studenata ("Službeni list Crne Gore - opštinski propisi", br. 035/15 od 15.10.2015),
4. Odluka o izmjeni i dopuni Odluke o stipendiranju studenata ("Službeni list Crne Gore - opštinski propisi", br. 019/19 od 13.05.2019), u kojima je naznačen njihov dan stupanja na snagu.
ODLUKA
o stipendiranju studenata
("Službeni list Crne Gore - opštinski propisi", br. 010/12 od 30.03.2012, 003/13 od 16.01.2013, 035/15 od 15.10.2015, 019/19 od 13.05.2019)
I - OPŠTE ODREDBE
Član 1
Ovom odlukom uređuju se uslovi i postupak dodjele stipendija, redovnim studentima, prava i obaveze davaoca i korisnika stipendije, kao i druga pitanja od značaja za stipendiranje studenata na ustanovama za visoko obrazovanje na kojima se omogućava sticanje diplome:
   1) primijenjenih osnovnih studija;
   2) akademskih osnovnih studija;
   3) i specijalističkih studija u trajanju do godinu dana za studijske programe čije osnovne primijenjene ili akademske studije traju tri godine;
   4) master (postdiplomskih) studija.
Član 2
1. Pravo na stipendiju imaju studenti koji su:
   - prema nastavnom programu ustanove visokog obrazovanja na kojoj studiraju položili ispite iz prethodne godine studija u visini od najmanje 90% ECTS kredita (evropski sistem transfera kredita) i postigli prosječnu ocjenu najmanje 9;
   - crnogorski državljani ili lica koja imaju status stranca sa stalnim nastanjenjem u Crnoj Gori;
   - imaju prebivalište u opštini Tivat;
   - prvi put upisali semestar studijske godine;
   - nijesu gubili nijednu godinu tokom studija.
2. Pravo na stipendiju imaju i studenti koji su lica bez oba roditelja, lica sa invaliditetom,i lice pripadnik RE populacije bez obzira na prosječnu ocjenu iz prethodne godine uz uslov da su:
   - crnogorski državljani ili lica koja imaju status stranca sa stalnim nastanjenjem u Crnoj Gori,
   - imaju prebivalište u opštini Tivat;
   - prvi put upisali semestar studijske godine;
   - nijesu gubili nijednu godinu tokom studija.
3. Pravo na stipendiju imaju učenici nosioci diplome "Luča" za I godinu studiranja u slučaju da odmah nakon završetka srednje škole upisuju studije uz uslov da su:
   - crnogorski državljani ili lica koja imaju status stranca sa stalnim nastanjenjem u Crnoj Gori
   - imaju prebivalište u opštini Tivat
   - prvi put upisali semestar studijske godine.
Član 3
Sredstva za dodjelu stipendije obezbjeđuju se u Budžetu opštine Tivat.
Stipendije se dodjeljuju za jednu studijsku godinu i isplaćivaće se mjesečno za deset mjeseci studijske godine.
Visina stipendije iznosi 70 eura mjesečno za studente sa prosječnom ocijenom od 9 do 9,5.
Visina stipendije iznosi 100 eura mjesečno za studente sa prosječnom ocjenom od 9,5 do 10.
Visina stipendije iznosi 100 eura mjesečno za nosioce diplome "Luča".
Stipendija se ne isplaćuje za period apsolventskog staža.
Stipendija se dodjeljuje bez obaveze vraćanja.
Član 4
Svi izrazi koji se u ovoj odluci koriste za fizička lica u muškom rodu obuhvataju iste izraze u ženskom rodu.
II - POSTUPAK DODJELE STIPENDIJE
Član 5
Konkurs za dodjelu stipendije raspisuje organ lokalne uprave nadležan za poslove obrazovanja za predstojeću studijsku godinu najkasnije do oktobra mjeseca tekuće kalendarske godine.
Konkurs se objavljuje na web sajtu i oglasnoj tabli Opštine Tivat i preko lokalnog javnog emitera.
Član 6
Kandidati koji konkurišu za dodjelu stipendije uz prijavu na konkurs prilažu dokumenta kojima dokazuju ispunjenost uslova za dobijanje stipendije iz člana 2 odluke.
Član 7
Tekst konkursa sadrži:
   - naziv organa kome se prijava podnosi,
   - uslove propisane odlukom koje kandidati moraju da ispunjavaju,
   - rok za podnošenje prijava,
   - dokumentaciju koju treba priložiti.
Rok za podnošenje prijave je 30 dana od dana objavljivanja konkursa.
Nepotpune i neblagovremene prijave neće se razmatrati.
Član 8
Postupak za dodjelu stipendije sprovodi Komisija za dodjelu stipendije (u daljem tekstu:Komisija), koju imenuje predsjednik opštine.
Komisija ima tri člana.
Član 9
Nakon isteka roka za podnošenje prijava Komisija utvrđuje listu studenata koji uspunjavaju uslove konkursa.
Lista se objavljuje na web sajtu i na oglasnoj tabli Opštine Tivat .
Učesnici konkursa imaju pravo prigovora Komisiji za dodjelu stipendija u roku od osam dana od dana objavljivanja liste.
Komisija za dodjelu stipendija o podnijetom prigovoru odlučuje u roku od 8 dana.
Odluka Komisije je konačna.
Član 10
Odluku o dodjeli stipendije, na predlog Komisije, donosi predsjednik opštine.
Predsjednik opštine može, u izuzetnim slučajevima, na predlog Komisije i Odbora za društvene djelatnosti dodjeliti stipendiju i studentima koji ne ispunjavaju uslov iz člana 2, stav 1, alineja 1 ove Odluke.
Član 11
Stipendista gubi pravo na stipendiju:
   - ako se utvrdi da je pravo na stipendiju ostvario na osnovu netačnih podataka,
   - prekine studiranje.
III - NAGRADE I ŠKOLARINE
Član 12
Briše se. (Odluka o izmjeni i dopuni Odluke o stipendiranju studenata, "Sl. list CG - OP", br. 19/19)
Član 13
Briše se. (Odluka o izmjeni i dopuni Odluke o stipendiranju studenata, "Sl. list CG - OP", br. 19/19)
Član 14
Briše se. (Odluka o izmjeni i dopuni Odluke o stipendiranju studenata, "Sl. list CG - OP", br. 19/19)
IV - PRELAZNE I ZAVRŠNE ODREDBE
Član 15
Briše se. (Odluka o izmjeni i dopuni Odluke o stipendiranju studenata, "Sl. list CG - OP", br. 19/19)
Član 15a
Briše se. (Odluka o izmjeni i dopuni Odluke o stipendiranju studenata, "Sl. list CG - OP", br. 35/15)
Član 16
Danom stupanja na snagu ove odluke prestaje da važi Odluka o dodjeli stipendija studentima viših i visokih škola ("Sl. list RCG - Opštinski propisi", br. 13/99 i 27/00)
Član 17
Ova odluka stupa na snagu osmog dana od dana objavljivanja u "Službenom listu CG-opštinski propisi", a primjenjivaće se od 1.septembra 2019. godine.
ODREDBE KOJE NIJESU UŠLE U PREČIŠĆEN TEKST
ODLUKA O IZMJENI I DOPUNI ODLUKE O STIPENDIRANJU STUDENATA
("Službeni list Crne Gore - opštinski propisi", br. 003/13 od 16.01.2013)
Član 5
Ostale odredbe Odluke o stipendiranju studenata ostaju nepromijenjene.
Član 6
Ova odluka stupa na snagu danom donošenja, a objaviće se u "Službenom listu CG - Opštinski propisi".